Els lletrats del Parlament conclouen que el reglament no permet una investidura a distància del proper president de la Generalitat. En l'informe, argumenten que cal tenir present el respecte de les regles bàsiques dels procediments parlamentaris "que fan imprescindible no només l'assistència dels protagonistes en el debat, sinó també el compliment d'allò que caracteritza el debat parlamentari, és a dir, l'oralitat, la contradicció directa i la garantia del principi d'immediatesa perquè tots els actors puguin 'veure, sentir i entendre en persona' el desenvolupament del debat". Afegeixen que això s'ha de poder fer "sense cap mitjà interposat ni substitució de la persona que n'ha de ser la principal protagonista d'acord amb la llei i el reglament".  L'informe defensa que es fa "evident" la necessitat de complir el deure d'assistència presencial inherent a l'exercici de la funció parlamentària i "exclou la possibilitat de delegació o substitució de la intervenció personal del diputat en determinats debats". Afegeix que la intervenció dels diputats en els debats parlamentaris no està predeterminada com a regla general pel que fa a quin diputat en concret l'ha de realitzar i correspon als grups parlamentaris determinar qui ha d'assumir aquesta responsabilitat respecte de cada debat. Tot i això, estableix que hi ha excepcions a aquesta regla, entre les quals destaca "de manera especial", les que es refereixen al control del Govern, que assevera que requereix d'una interlocució i interacció directes entre els diputats i el president de la Generalitat i posa com a exemple les preguntes de la sessió control o les compareixences davant del plenari sol·licitades per ell mateix o pels grups parlamentaris. Els lletrats afirmen que en el mateix sentit es pot destacar la "naturalesa especial" que tenen alguns debats que fa que les lleis i el reglament determinin "de manera explícita o implícita, que un diputat concret, entre els altres, hi ha de participar necessàriament".  Seguint aquest fil argumentari, diuen que en els sistemes de règim parlamentari aquesta interacció encara es fa "més evident i necessària" i es concreta en diversos procediments que serveixen per construir la relació entre el Parlament i el Govern "i que fan presidir a la persona proposada per obtenir la confiança el pes del debat en els corresponents procediments (investidura, moció de censura, qüestió de confiança)". Argumenten que al reglament de la cambra catalana es pot apreciar com aquests debats "giren al voltant del candidat proposat per la presidència" o el que proposa la moció o la qüestió de confiança.  Per això, sostenen que aquests debats "amb major intensitat que d'altres", s'organitzen "'intuitu personae' de manera que sense la participació directa i personal del candidat o del president de la Generalitat mancarien d'un element essencial del procediment, sense el qual no podria complir la seva funció estatutària i reglamentària".  Per als lletrats, aquests tipus de debats no es limiten a rectificar o confirmar una persona com a president o renovar-li la confiança sinó que s'ha de "propiciar un diàleg entre el candidat i la resta de diputats" per tal d'assolir el suport necessari per ser investit. Argumenten també que el procediment no és només forma "sinó també contingut" perquè es tracta de procediments "vertebradors del sistema parlamentari mateix en establir, a partir d'ells, la relació fiduciària que els caracteritza".  L'informe dels lletrats aborda aquesta qüestió tot i que la petició feta per la presidenta del Parlament, Carme Forcadell, després que li ho sol·licités el PSC només es referia a la sessió constitutiva i el quòrum necessari i la possibilitat de delegar el vot.


El conductor d'una motocicleta ha mort aquest divendres al matí després de patir un accident a l'A-2, al quilòmetre 545, a l'alçada de Jorba en sentit Lleida. Dues ambulàncies del SEM, dues dotacions dels Bombers i cinc dels Mossos d'Esquadra s'han desplaçat al lloc dels fets. Les causes de l'accident s'estan investigant. El sinistre ha obligat a tallar un carril durant les primeres hores del matí, cosa que ha generat retencions. És la 113a víctima mortal a la xarxa viària de Catalunya aquest 2019.

Summary: Mor un motorista en un accident a l'A-2 a l'altura de Jorba


El president de CatECP, Xavier Domènech, ha reclamat al president de la Generalitat, Quim Torra, que abans de celebrar una segona reunió amb el president del govern espanyol, Pedro Sánchez, s'organitzi una trobada amb tots els grups parlamentaris per definir les grans prioritats del país. Domènech ha demanat així que es faci efectiva la moció que el Parlament va aprovar en el darrer ple que insta el Govern a constituir un espai de diàleg per facilitar acords i obrir una nova etapa amb el govern espanyol. Davant les paraules de la vicepresidenta del govern espanyol, Carmen Calvo, que el dret a l'autodeterminació "no existeix", el líder dels Comuns ha assegurat que no fa falta moure's del marc constitucional "per permetre al poble expressar-se", en relació al referèndum acordat sobre la independència de Catalunya. En una roda de premsa al Parlament aquest dilluns, Domènech també ha subratllat que es viu "el principi del principi d'una nova etapa tant per Catalunya com per Espanya". Un context en què el diàleg ha de ser el principal "rector" i ha celebrat que s'hagi posat l'interès en "desfer" el camí del PP en relació a les lleis socials del Parlament recorregudes al TC. El líder de CatECP, però, ha demanat a la Generalitat que desenvolupi la part de les lleis socials que no estan impugnades pel TC.  La nova etapa que s'inicia, segons Domènech, ha de canviar radicalment del que s'ha fet fins ara. Així, si fins fa un temps "venien d'esquenes" ara cal "intercanviar posicions", "parlar" i arribar a "solucions". El diputat ha tret pit de la moció de censura que va portar a Sánchez a la Moncloa i ha apuntat que la nova etapa ha estat possible gràcies a aquell gest al Congrés.  El diputat també ha vist positivament que hi hagi "camí per recórrer" amb la reactivació de les comissions bilaterals Estat-Generalitat aturades des de 2011. Un fet, que segons Domènech, farà possible tornar a parlar d'infraestructures, transferències de competències o finançament.  A més d'apostar per l'etapa de diàleg, Domènech també ha recomanat treballar per la recuperació de les llibertats davant la "regressió" de drets.

Summary: Domènech demana a Torra que obri el diàleg a Catalunya abans d'una segona reunió amb Sánchez


El president del grup parlamentari del PPC, Xavier Garcia Albiol, ha anunciat aquest diumenge la presentació d'un recurs d'empara davant el Tribunal Constitucional (TC) per evitar que el Parlament debati la resolució independentista impulsada per JxSÍ i la CUP. "Volem evitar la celebració d'aquest ple totalment fora de les normes bàsiques de la democràcia", ha assenyalat Albiol en una declaració als mitjans des del Passeig Marítim de Badalona (Barcelonès). El president del grup parlamentari del PPC ha avançat que aquest dilluns es posarà en contacte amb el líder del PSC, Miquel Iceta, i la presidenta de C's al Parlament, Inés Arrimadas, per tal que se sumin a la proposta i així transmetre "unitat contra el separatisme".

Summary: El PPC anuncia un recurs d'empara al TC per impedir el ple de debat de la resolució independentista


El Tempo sota les Estrelles de Girona ha anunciat els primers dos grups que actuaran al certamen, que se celebrarà del 19 de juliol al 12 d'agost. Es tracta de Marlango i Tortured Soul que pujaran sobre l'escenari de la plaça dels Jurats el 20 i 26 de juliol. El festival celebrarà enguany el seu desè aniversari i posarà a la venda les entrades a partir del dilluns 21 de maig a través del seu web. El director del certamen, Albert Candela, ha assegurat que estan "molt satisfets i il·lusionats" per haver arribat a les deu edicions i ha avançat que a principis de juny anunciaran la resta  de concerts amb "algunes sorpreses interessants". El Tempo comptarà amb tres espais des d'on els assistents podran gaudir de concerts i d'altres activitats al cor del Barri Vell de la ciutat. El de la plaça dels Jurats, anomenat Auditori Tempo, on s'oferirà música soul, jazz i pop de la mà d'artistes de renom; el Village Tempo, amb una oferta gastronòmica variada de km0 i concerts gratuïts i, per últim, el Terrassa Tempo, una zona per fer sopars en grup i d'empresa i veure les actuacions amb "vistes privilegiades".  La banda de Leonor Watling i Alejandro Pelayo, més coneguts com a Marlango, tornaran al Tempo com a caps de cartell del certamen el proper 20 de juliol en una actuació on repassaran els seus temes clàssics i avançaran algunes cançons del que serà el seu nou disc. El trio de Brooklyn Tortured Soul tocarà per primera vegada al certamen el proper 26 de juliol amb una proposta molt personal de funk i acid jazz amb ritmes electrònics.  Les entrades per assistir al festival, que se celebrarà del 19 de juliol al 12 d'agost, es posaran a la venda dilluns vinent a través del web del certamen.

Summary: Marlango i Tortured Soul, primers grups confirmats del Tempo sota les Estrelles de Girona


El Museu de les Aigües de Cornellà de Llobregat ha presentat aquest dijous la reproducció de la cascada de la Casa Vicens de Gaudí que en breu s'obrirà al públic. Es tracta d'una reproducció fidedigna i a escala real de la font que l'arquitecte català va construir l'any 1883 a la casa del carrer Carolines del barri de Gràcia, el seu primer gran projecte a Barcelona. Destruïda l'any 1946 quan els propietaris van vendre bona part dels terrenys que ocupava el jardí, la reconstrucció s'ha fet seguint els plànols originals que es conservaven a l'Ajuntament de Gràcia i amb les tècniques constructives i els materials de l'època. "Ressuscitar aquesta obra de Gaudí ha estat un miracle", ha destacat  Daniel Giralt-Miracle, comissari de l'any Gaudí el 2002 i responsable de la reconstrucció.  Sònia Hernández, directora del Museu de les Aigües, explica que la reproducció de la cascada forma part del projecte de condicionament, senyalització i interpretació del jardí del museu que té per objectiu integrar-lo en el conjunt museístic. Així, la cascada serà la "joia" d'un seguit de fonts d'interès patrimonial situades a l'aire lliure i dins un entorn enjardinat a l'estil industrial de la dècada dels anys 30.  Sobre la reproducció, que s'ha fet en sis mesos, el seu responsable, Daniel Giralt-Miracle, comissari de l'any Gaudí el 2002, assenyala que el més difícil ha estat "ser fidel a l'arquitectura de Gaudí". Així, els 27.000 maons utilitzats s’han fabricat artesanalment, un a un, a la manera com es feia a l’època. Pel que fa al procés constructiu, no s’ha afegit cap mena de reforç estructural, més enllà dels maons i el morter originals. També es va fer una maqueta de paraboloides hiperbòlics, una mena de pilot a escala, per buscar solucions constructives de la part més complicada i singular de la font. Giralt-Miracle  explica que més enllà de la seva funció ornamental, la font estava dissenyada per refrescar el jardí de la Casa Vicens jugant amb les corrents d'aire i la cascada d'aigua. És per això que ha assegurat que "no hi havia lloc millor per ubicar-la" que el Museu de les Aigües, un equipament cultural que explica el cicle de l'aigua.

Summary: El Museu de les Aigües obre al públic la reproducció de la cascada de la Casa Vicens de Gaudí


El PP demana a l'executiu que "recapaciti" després de donar a conèixer els informes negatius  ACN Barcelona.-El ple de l'Ajuntament de Barcelona ha acordat aquest divendres que el govern es posicioni en el termini de dos mesos "de manera clara i definitiva" sobre el desenvolupament del projecte de l'Hermitage a la ciutat. La proposició, del PP, s'ha aprovat per unanimitat després d'un debat en què bona part de l'oposició ha retret a l'executiu municipal "el mal govern" en relació a la possibilitat que s'instal·li una franquícia del museu de Sant Petesburg a la ciutat. El regidor popular Òscar Ramírez ha defensat que "Barcelona no hauria de deixar escapar l'oportunitat" i ha demanat al govern de Colau que "recapaciti".  La proposta del PP arriba poc després que el consistori hagi donat a conèixer que els quatre informes tècnics encarregats desaconsellen emplaçar el museu a la Nova Bocana del port de Barcelona.

Summary: El ple de Barcelona acorda per unanimitat que el govern es posicioni en dos mesos de forma "clara" sobre l'Hermitage


La plataforma demana normes que beneficiïn les famílies que comparteixen el seu habitatge amb turistes  ACN Barcelona.-Airbnb ha criticat que els hotels de Barcelona volen protegir l’statu quo de la normativa del turisme i que calen noves normes que beneficiïn les famílies que comparteixen el seu habitatge amb turistes. En un comunicat, l'empresa afirma que les grans cadenes hoteleres tenen el 40% de les llicències turístiques de la ciutat de Barcelona i que els majors operadors professionals d’apartaments turístics i els hotels junts sumen el 80% d'aquestes llicències, deixant "poc espai per a ningú més". Airbnb "anima" l'Ajuntament a tenir en compte "com podem treballar junts per impulsar opcions de turisme sostenible, que construeixen una Barcelona millor i que porti els beneficis del turisme a molts, en comptes de concentrar-los en les mans d’uns quants". Airbnb ha recordat que la setmana passada es va arribar a un acord amb l’Ajuntament de Barcelona per "treballar junts per lluitar contra els mals actors i protegir les famílies barcelonines que comparteixen les seves llars". Segons l'empresa "això són grans notícies per a milers de famílies barcelonines que comparteixen la seva llar per guanyar uns ingressos extres i mantenir les seves famílies". Més de dos terços dels amfitrions de Barcelona afirmen compartir la seva residència habitual i gairebé un de cada quatre assegura que compartir la seva llar els ha ajudat a evitar un desnonament, segons la plataforma. "El lobby hoteler va respondre a aquesta notícia demanant més regulació per a les famílies que comparteixen la seva llar", segons la companyia. Airbnb ha considerat que aquesta petició és  "decebedora, encara que no sorprenent" i ha afirmat que "veure els hotels protegir els seus beneficis mentre ataquen les famílies" constitueix una "hipocresia" que "no té precedents". Segons Airbnb, a Barcelona van arribar l’any passat deu vegades més turistes que es van allotjar en hotels que en pisos promocionats per Airbnb. "Els hotels tenen una ocupació mitjana del 70%, l’equivalent a una ocupació de 288 nits l’any, i la majoria dels hotels es concentra en zones turístiques", apunta el comunicat. Per contra, "els viatgers que van utilitzar Airbnb a Barcelona van suposar menys del 10% de tots els turistes que van visitar Barcelona l’any passat. L’amfitrió típic d’Airbnb va guanyar 5.500 euros compartint el seu espai menys de 70 nits l’any. Els amfitrions es queden amb el 97% de l’import de la reserva. La gran majoria d’amfitrions, hostes i reserves d’Airbnb es produeixen fora de les zones turístiques, i gairebé la meitat de la despesa de l’hoste es realitza en comerços dels barris on s’allotgen". "Només en l’últim any, aquesta activitat va generar més de 1.000 milions d’euros a Barcelona. El model d’Airbnb és únic, ja que dóna més poder als ciutadans, enforteix els barris més enllà de les zones turístiques i està subjecte a impostos locals. Sabem que Barcelona també afronta altres pressions turístiques. Els creuers, per exemple, porten més turistes al Port de Barcelona durant la temporada d’estiu que el total de viatgers que van utilitzar Airbnb a la capital catalana durant tot el 2016", segons la plataforma.

Summary: Airbnb critica que els hotels de Barcelona volen mantenir l'statu quo de la normativa turística


La Universitat Oberta de Catalunya (UOC) se suma a la petició que han fet els estudiants i rectors de les universitats públiques -excepte la UPF- de rebaixar un 30% les matrícules de cara a l'any vinent, tal com va aprovar el Parlament amb els vots contraris de JxSí. Ara bé, en un comunicat, la UOC diu que "donarà tot el seu suport" a aquesta mesura "sempre que la Generalitat compensés aquest percentatge". D'aquesta manera, el centre "dóna ple suport" a la petició promoguda pel Consell de l'Estudiantat de les Universitats Catalanes (CEUCAT) malgrat que el CEUCAT  "en cap moment" s'hagi adreçat a la UOC per demanar formalment la seva posició sobre la baixada de taxes ni rebre "cap invitació" per participar en l'acte celebrat aquest dijous i on van assistir també els rectors de la UPC, de la UdG i de la UAB.

Summary: La UOC se suma a la petició de rebaixar un 30% les matrícules si la Generalitat els ho compensa


La producció catalana ‘Inside’ obre aquest divendres la 49a edició del Festival Internacional de Cinema Fantàstic de Catalunya a Sitges. La cinta, dirigida per Miguel Àngel Vivas, mostra l’angoixa d’una jove protagonista embarassada que és assetjada per una desconeguda que li vol prendre el nadó. “Vaig pensar que la pel•lícula fos com un part, on cada seqüència sigui una contracció”, ha destacat el director. El thriller ofereix un ‘remake’ de la pel•lícula ‘A l’interieur’, però Vivas ha remarcat que es tracta d’una versió amb estil propi, “totalment aliena” a l’original, assegurant que aquesta “era l’única manera de ser-li fidel”. ‘Inside’ ha omplert la primera de les projeccions de Sitges, hores abans que aquest vespre Vivas, acompanyat de la protagonista, Rachel Nichols, i la resta de l’equip aclaparin la catifa vermella del festival en la inauguració oficial.  La cinta narra en noranta minuts la història de Sarah, interpretada per Rachel Nichols, que pateix un accident de trànsit amb el seu marit just quan tornen d’una visita mèdica per fer el seguiment del seu embaràs. Arran de l’accident, ella perd el marit i també pateix una pèrdua parcial d’oïda. Malgrat tot, procura reconstruir la seva vida. Quan surt de comptes, però, a l’espera que arribi el dia de donar a llum, una desconeguda (Laura Harring) irromp a casa seva amb l’únic objectiu d’arrabasar-li la criatura.  L’arribada d’aquest personatge desencadena una lluita constant per evitar perdre el nadó. Amb guió de Jaume Balagueró i Manu Díez, ‘Inside’ aprofundeix en l’angoixa de la protagonista, en una història plena de sang i suspens, basada en la pel•lícula ‘A l’interieur’, d’Alexandre Bustillo i Julien Maury, que ja va impactar el públic del festival de Sitges l’any 2007. Aquest divendres, el director d’’Inside’, Miguel Ángel Vivas, ha assegurat que la cinta original –marcada per més escenes de sang i fetge- li va fer “por” i ha destacat que volia “endinsar-se” en la història amb el seu propi estil. “No calia aportar-hi ni treure-hi res”, ha insistit Vivas, que ha assegurat que la intenció de l’equip era “ser fidel” a la pel•lícula del 2007 però amb un estil i to que fossin diferents perquè ”només així podien conviure les dues pel•lícules”. Ha negat així cap “temor” a les comparacions. Per la seva part, Adrián Guerra, productor de la cinta, ha destacat que volien oferir un nou enfoc que convertís la cinta en un producte “més comercial, pensat per gaudir, amb tensió, menjant crispetes”. Guerra ha lamentat que ‘A l’interieur’ sigui una pel•lícula que es presentés fa nou anys al Festival de Sitges però que mai hagi sortit dels circuits professionals. Així, ha assegurat que aquesta vegada volen arribar a un públic més ampli, gràcies a la distribució a les sales comercials. Per ara, ja han venut la cinta a diferents països i està previst que arribi a les pantalles de les sales de l’estat espanyol la primavera de 2017. “Muntanya russa d’emocions” Miguel Ángel Vivas ha explicat que, des que van obtenir el guió de Jaume Balagueró, va dirigir la pel•lícula com una “muntanya russa d’emocions”, plantejant “un thriller trepidant”. Dins aquest viatge emocional hi sobresurt el personatge interpretat per Rachel Nichols, que aquest divendres ha admès que va ser un “repte” afrontar el paper d’una jove embarassada que s’exposa a atacs i lluites permanents. Nichols ha admès que un dels punts més complexos del personatge va ser el fet de patir una pèrdua d’oïda parcial, que es transmet de forma directa a l’espectador: “has de tenir en compte allò que està escoltant i l’emoció que té en cada moment”, ha destacat. Al mateix temps, ha explicat que ella mai ha estat embarassada, de manera que va preparar el personatge basant-se en les experiències del seu entorn. Amb tot, ha assegurat que ha descobert que hi ha una part “instintiva”, sobretot un cop es va vestir amb la pròtesi de la panxa i va començar a adoptar els moviments propis d’una noia embarassada. “És quelcom que, de sobte, es fa real”, ha afegit.

Summary: El terror psicològic d’’Inside’ marca l’inici del Festival de Sitges 2016


L’Europol ha alertat aquest dilluns que hi ha uns 5.000 europeus que han estat “radicalitzats” per la seva experiència de combat a Síria i l’Iraq i que suposen “una amenaça de seguretat urgent” per als ciutadans de la Unió Europea. Durant la presentació del nou Centre Europeu contra el Terrorisme (ECTC, en les sigles en anglès), creat arran dels atemptats de París per millorar la coordinació estatal en matèria d’intel·ligència, el director de l’Europol, Rob Wainwright, ha advertit que ara per ara només es tenen les dades concretes de 3.700 d’aquests 5.000 combatents islamistes, i que per això cal “millorar el nivell i l’eficiència de l’intercanvi d’informació”.  L’Europol considera que “l’amenaça de nous atacs terroristes a Europa continua sent elevada”, i per això Wainwright confia que el nou ECTC oferirà “anàlisis en les investigacions en marxa i contribuirà a una reacció coordinada en cas de grans atacs terroristes”. Rob Wainwright ha indicat que dels 5.000 combatents europeus d’Estat Islàmic “molts han tornat a les nostres societats” i suposen “una amenaça urgent de seguretat per als nostres ciutadans i el nostre mode de vida”. L’Europol té dades de 3.700 combatents a Síria, “activament implicats” en la lluita d’EI, però això no és suficient, segons el director de l’organització.  El nou centre antiterrorista, que dirigirà el Guàrdia Civil espanyol Manuel Navarrete, també identificarà els vincles entre el terrorisme i les activitats criminals comunes ja que, segons el director de l’Europol, molts dels responsables dels atemptats de París “tenen un passat criminal”, ja sigui en el món de les drogues o en el tràfic d’armes. A més, l’ECTC treballarà per seguir el finançament terrorista, combatre el tràfic d’armes, la propaganda jihadista on-line i l’ús de documentació falsa.  El comissari d’Immigració, Interior i Ciutadania, Dimitris Avramopoulos, ha assegurat que “en temps difícils” cal que els estats membres treballin “junts i no en aïllament”. Segons ell, el nou centre antiterrorista ajudarà a que els “esforços col·lectius contra el terrorisme sigui més eficients”. “Demano a tots els estats membres que confiïn i donin suport al Centre Europeu contra el Terrorisme per ajudar a què tingui èxit en la seva important missió”, ha afegit.  La posada en marxa de l’ECTC arriba després que els ministres de Justícia i Interior de la Unió Europa així ho acordessin el passat mes de novembre, arran dels atemptats de París. Actualment, hi ha 39 membres a l'ECTC, i cinc experts provinents d’estats membres, que treballen conjuntament amb altres unitats d’Europol com el Centre contra el Crim a Internet.

Summary: Europol alerta que hi ha 5.000 europeus radicalitzats a Síria i l’Iraq que suposen una “amenaça de seguretat urgent”


Aquest dimarts han entrat en funcionament les noves estacions de Ferrocarrils de la Generalitat de Catalunya (FGC) Sabadell Plaça Major i Can Feu-Gràcia, després que el president de la Generalitat, Carles Puigdemont, les inaugurés aquest dilluns. Aquestes dues estacions substitueix les de Sabadell Rambla i Sabadell Estació, respectivament, que han deixat de funcionar. Aquesta posada en marxa és el pas previ a l'entrada en funcionament del perllongament dels FGC a la ciutat vallesana, prevista per a la primavera del 2017 amb la posada en marxa de les estacions Creu Alta, Sabadell Nord i Ca n'Oriac-Parc del Nord. Amb la posada en marxa de les dues noves estacions també ha entrat en funcionament un nou traçat, que modifica l'anterior, i que té una distància d'1,5 kilòmetres.  Les dues estacions que entren en funcionament aquest dimarts haurien d'haver estat operatives el 2012 però les obres han patit diversos aturades i endarreriments. Finalment, aquests dues seran les primeres del total de cinc que contempla el projecte, que entrarà en funcionament en dues fases i que finalitzarà amb 5,2 kilòmetres de vies.  L'estació de Sabadell Plaça Major substitueix la de la Rambla, que estava situada a uns 250 metres d'aquesta. L'estació té tres plantes: un vestíbul de 788 metres quadrats, un nivell intermig amb dependències tècniques i una andana de nou metres d'amplada. A més, disposa de dues plantes d'aparcament situades sobre l'estació.  Pel que fa la de Can Feu-Gràcia, s'ha situat en el mateix punt que l'antiga de Sabadell Estació però s'ha soterrat. Aquesta té dues plantes: un vestíbul de 442 metres quadrats de superfície i andanes de 6,5 i 5,25 metres, sent l'única estació del perllongament amb dues andanes i tres vies.  La posada en servei d'aquestes dues estacions permetrà finalitzar treballs en superfície d'aquelles zones que s'han vist afectades per les obres durant aquests anys. Així, es procedirà al desmantellament de la via provisional existent a Can Feu-Gràcia, es reposarà la superfície ocupada per aquesta i, durant la tardor, es restablirà la circulació a la Rambla Ibèria, tallada al trànsit des del 22 de febrer del 2014.  El projecte final contempla un àmbit d'actuació de 5,2 kilòmetres, sent 4,4 kilòmetres tram nou. Incorpora també la construcció d'aparcaments a la Plaça Major i la Plaça Espanya i unes cotxeres al final de la línia. Actualment està executat el 87% de l'obra. Tal com van expressar el conseller de Territori, Josep Rull, i l'alcalde de Sabadell, Juli Fernàndez, el "repte" a partir d'ara és treballar per tal de fer viable el soterrament de les vies entre la Rambla Ibèria i Can Feu, tal i com reclama la Plataforma Soterrament FGC Ara.

Summary: Entren en funcionament dues noves estacions d'FGC a Sabadell abans de la posada en marxa del perllongament el 2017


Els treballs duraran un mes i permetran aprofundir en la troballa de l'absis de la primera església visigoda de la ciutat  ACN Tortosa.-La tercera fase de les excavacions arqueològiques al solar de davant la catedral de Tortosa s'iniciarà dilluns i s'allargaran durant un mes. L'objectiu és aprofundir en la troballa de l'absis del que podria ser la primera església visigoda de la ciutat i comprovar si hi ha més restes del temple. Les excavacions ocuparan una part del carrer Croera però els vianants podran continuar passant. El pressupost d'aquesta tercera fase d'excavacions és de 28.000 euros. La primera tinent d'alcalde d'Urbanisme, Meritxell Roigé, ha explicat que els nous treballs també permetran aprofundir amb el tram de muralla trobat i determinar la cronologia exacta de la construcció. Un cop acabada aquesta tercera fase es posarà en coneixement de Patrimoni de la Generalitat per tal d'establir la importància i l'encaix de la troballa alhora d'urbanitzar l'entorn de davant la catedral. L'Ajuntament confia poder licitar el projecte aquest mateix any. En la segona fase de les excavacions arqueològiques al solar de la catedral de Tortosa, i que havia de ser la darrera, duta a terme en la segona quinzena del mes de setembre, es va descobrir l'absis d'una església visigòtica, que podria datar-se a l'entorn del segle VI, tenint en compte que hi ha documentada l'existència del que es coneix com el primer bisbe de Tortosa, Monsenyor Ursus, per la seva participació al Concili de Tarragona l'any 516.  Sota un tramat urbanístic d'època medieval andalusina s'ha localitzat una gran estructura mural de forma semicircular, identificada com una part de l'absis d'un edifici religiós cristià. També han aparegut fragments de rajoles decoratives, característiques dels edificis religiosos d'època visigòtica. També les restes funeràries aparegudes a l'entorn de la basílica, i muralla endins de la ciutat - sota l'edifici contigu de l'Hospitalitat de Lourdes-, i la successió d'espais religiosos al llarg de la història que s'observa en la mateixa zona -temple romà, basílica visigòtica, mesquita andalusina, catedral cristiana-, indicaria l'emplaçament en aquest espai del primer complex episcopal de Tortosa. L'edifici hauria estat enderrocat en època andalusina, moment en el qual l'absis fou travessat per la construcció d'una estructura important del clavegueram de la zona i cobert d'edificacions residencials. Alguns dels carreus de pedra presents en el parament dels murs medievals estan reutilitzats, procedents en molta probabilitat, del desmuntatge de l'antiga església.

Summary: Tortosa comença dilluns la tercera fase de les excavacions arqueològiques al solar de davant la catedral


Gertrudis ha fet públic aquest dimarts que està enllestint el seu nou disc d’estudi, el primer després de cinc anys de pausa i el setè de la seva discografia. L’àlbum es publicarà a mitjans d’octubre, però aquells que abans assisteixin al Mercat de Música Viva de Vic, les Festes de la Mercè de Barcelona o la Fira Mediterrània de Manresa podran escoltar les seves cançons en directe. De fet, des d’avui ja es pot escoltar i veure el videoclip del primer senzill del disc, ‘Aire’, una cançó pop d’aire reggae. Gertrudis va baixar dels escenaris l’any 2012, poc després de publicar el disc ‘Tripolar’, però l’any passat van reprendre l’activitat amb una gira per celebrar els 15 anys de la banda. Gertrudis manté la formació original amb Xavi Ciurans, Edu Acedo i Xavier Freire. Els tres enllesteixen aquests dies el seu nou àlbum –encara sense nom conegut-, del qual en són els productors i que publicaran a mitjan setembre amb el segell Promo Arts Music Records.   Pioners de la fusió de la rumba catalana amb altres estils, feia ja cinc anys que aquests músics no es tancaven a gravar noves cançons. I no només això, sinó que també van deixar d’actuar en directe. Fatigats per la “rutina” d’un grup que sempre es va sostenir com un “hobby rentable”, els seus components van acordar una aturada indefinida, tal i com recordava el cantant, Xavi Ciurans, en una entrevista amb l’ACN l’any passat. Però la gira de commemoració dels 15 anys de la formació del grup, l’any 2015, sembla haver alimentat les seves ganes de tornar a compondre i enregistrar un nou disc, tot i que tampoc aleshores no ho tenien gaire clar. Sobre si aquell retrobament havia de ser un punt i final àlgid o un nou començament, Ciurans deia aleshores “"No vull enganyar a ningú, aquesta pregunta ens la fem nosaltres també". Resolta la disjuntiva a favor de la continuïtat, hores d’ara Gertrudis ja pensa en els primers concerts de presentació del nou disc. Abans que es publiqui, el grup ja haurà actuat presentant les cançons al Mercat de Música Viva de Vic, aquest divendres, a les Festes de la Mercè (Jardins del Palau Robert) el proper dia 20 i també a la Sala Stroika per la Fira Mediterrània de Manresa, el 7 d’octubre. Mentrestant, des d’avui ja es pot escoltar el primer senzill del disc, ‘Aire’, que arriba acompanyat de videoclip, realitzat per Pol Fuentes (Rosa Luxemburg).

Summary: Gertrudis publicarà nou àlbum a l’octubre després de cinc anys de silenci discogràfic


Una desena d'eurodiputats europeus de grups d'esquerres ha visitat aquest dijous al vespre els presos independentistes a la presó de Lledoners i han criticat que hagin hagut de conèixer el seu company Oriol Junqueras dins la presó. Clare Daly, del grup GUE- NGL, ha dit que troba "molt sorprenent" que això estigui passant al "cor" de la Unió Europea. Sobre el fet que l'expresident Carles Puigdemont gaudeixi d'immunitat "arreu" però no a Espanya, Daly ha dit que això "no només és dolent per la gent que el va votar, sinó per a tots els europeus". "Realment deixa en molt mala posició les autoritats espanyoles", ha assenyalat. De fet, en recuperar l'acreditació d'eurodiputat, Carles Puigdemont havia manifestat la voluntat d'acompanyar la delegació en aquest viatge.

Summary: Una desena d'eurodiputats es queixen a les portes de Lledoners que hagin de conèixer el seu "company" Junqueras a la presó


Adif i l'Ajuntament de Montcada i Reixac (Vallès Occidental), han acordat ampliar les mesures de seguretat i protecció al voltant de les vies que creuen el municipi. Així ho han establert en una reunió que s'ha celebrat al consistori vallesà i on hi han pres part l'alcaldessa, Laura Campos, i el president d'Adif, Juan Bravo, entre d'altres representants municipals, del gestor ferroviari de Barcelona Regional i de la Generalitat. D'aquesta manera, s'ha decidit incrementar el nombre de tanques perimetrals en diverses línies, així com repintar dos passos a nivell del centre de la localitat i millorar-hi la senyalització visual i també acústica. La trobada també ha servit per confirmar que el soterrament de la R2 avança a bon ritme i que s'està complint el calendari previst. La previsió és que les obres comencin el 2020.  La reunió s'ha celebrat després que el govern de l'Estat fes públic el passar 13 d'octubre a través del Butlletí Oficial de l'Estat (BOE) la licitació de la redacció de l'estudi informatiu, el projecte bàsic i el constructiu del soterrament de la línia R2 al seu pas per Montcada. Amb un pressupost de 3,5 MEUR euros, els estudis estaran a licitació fins el 21 de novembre, s'adjudicaran el 5 de desembre, i el termini d'execució serà de 21 mesos. Les obres es preveu que puguin iniciar-se al primer semestre de 2020, i tindran un termini d'execució de 36 mesos.  Mentre això no passa, però, Adif i l'Ajuntament han acordat impulsar una sèrie de mesures per incrementar la seguretat al voltant de les vies, on ja hi han perdut la vida 170 persones atropellades per trens al llarg de la història. "S'ha decidit adequar l'espai a la normativa i ampliar la zona destinada al pas de vianants, volem tenir els projectes fets a finals d'any i que es puguin executar al llarg de 2018", ha explicat Bravo, que ha destacat que no afectarà ni al trànsit de trens, ni al pas de vehicles ni de persones. De la mateixa manera, s'ha descartat el sistema de doble barrera als passos a nivell, donat que podien posar en risc els vehicles que de manera fortuïta quedessin dins de l'espai de vies un cop baixades, i s'ha apostat per incrementar el nombre de tanques perimetrals. "Es tracta de no canviar les tanques del centre que compten amb peus de formigó, sinó adequar-les per tenir més metres de tanques noves en punts negres com l'entorn de l'escola Font Freda, o el pas de la R3 a Masrampinyo", ha dit Campos. També s'ha acordat millorar la senyalització i repintar els espais destinats als vianants, així com adaptar noves senyals acústiques a la zona de barreres per fer més complicat que els ciutadans creuïn quan estan baixades.

Summary: Adif reforçarà la seguretat a les vies de Montcada i Reixac mentre no executa el seu soterrament de la R2


L'equip de govern de l'Ajuntament de Tarragona ha presentat aquest dijous la proposta de pressupost per al 2017, que serà de 152,3 milions d'euros, un 2% més que l'any anterior, quan va ser de 149,4 milions d'euros. Les prioritats del pressupost són els serveis socials, la promoció de l'habitatge, l'ocupació, el turisme i l'impuls a la promoció comercial. El tinent d'alcalde d'Economia i Hisenda, Pau Pérez, ha explicat que l'increment "és relativament petit" però significatiu en "l'esforç de caràcter social". A més, també destaca l'increment en partides destinades a Festes, com Santa Tecla i Carnaval, i a colles castelleres. Entre les inversions previstes hi ha un projecte d'1,3 MEUR per millorar les infraestructures dels barris i ciutat. El govern de Tarragona compta amb la majoria per tirar endavant la proposta de pressupost, la primera del tripartit de PSC, PP i UDC. Amb tot, Pérez ha detallat que s'han mantingut converses amb tots els grups municipals, que li han fet arribar les seves peticions, en les quals "hi ha moltes coincidències". "Hi haurà motius perquè tothom pugui sumar-se a aquest projecte", ha afirmat Pérez. La proposta arribarà a plenari el dilluns 28 de novembre. En línies generals, la promoció de l'ocupació creix un 10% respecte al pressupost anterior i se situa en 1,1 MEUR; els serveis socials incrementen un 4,1% i són de 10,05 MEUR; la promoció comercial augmenta un 5,1% i queda en 2,74 MEUR, el turisme creix un 5,7% i és d'1,27 MEUR, sense incloure el conveni de l'aeroport; i la partida destinada a la cultura creix un 10,9% i queda en 1,01 MEUR. D'altra banda, la partida de festes augmenta un 10,1%, passant dels 584.500 euros als 643.300 euros, que es destinaran sobretot a Carnaval i Santa Tecla, i l'aportació a les colles castelleres puja un 5,4%. Per 2017 està previst un increment de 15.000 euros la partida del Fons Social per pagar l'aigua i el clavegueram a les persones amb precarietat econòmica, i es passa de 80.000 euros a 95.000. Des de la seva creació, el 2013, s'ha incrementat en 35.000 euros aquesta partida, de la qual se'n beneficien 300 famílies. Entre les inversions previstes per l'any vinent figura un projecte superior a 1.300.000 euros per millorar les infraestructures als barris i ciutat, 300.000 euros per millores als polígons industrials, 300.000 euros per condicionar aules escolars, 200.000 euros pel Pla Especial de la Part Alta i 100.000 per millorar els parcs infantils, ja sigui per restaurar els malmesos, com crear noves zones de joc o canviar el terra per cautxú per dotar-los de més seguretat. D'altra banda, també es considera una inversió de 380.000 euros en edificis culturals i 500.000 euros en el Banc d'Espanya. Un 90% del pressupost és d'obligat compliment i això fa que l'equip de govern tingui poc marge de moviment per inversions i altres despeses de corrent. Entre elles figuren les amortitzacions, les despeses de personal, els consums de les companyies de subministrament, el salvament a platges, el manteniment d'enllumenat, la neteja d'edificis municipals, la neteja i la conservació d'escoles. Algunes de les inversions aniran condicionades a la venda de patrimoni que, segons ha assegurat Pérez, aquest any es preveu millor que la de l'any passat: "hi ha interès per una de les finques que no es va poder vendre l'any passat i, com a novetat, hi ha dues finques a les Gavarres per les quals pensem que hi haurà interès".

Summary: El govern de Tarragona presenta un pressupost de 152 MEUR, un 2% més que el 2016, amb més pes social


El White Summer Costa Brava celebrarà del 3 al 25 d'agost la seva vuitena edició a Pals (Baix Empordà). Enguany, l'espectacle inaugural anirà a càrrec de La Casa Azul i el tancarà Zahara en un certamen amb una àmplia programació musical, gastronòmica i musical durant 23 dies. El festival, que l'any passat va reunir més de 140.000 persones, tindrà el lema 'Oh My Light, Oh My Night'. En aquesta edició, ha reforçat la seva oferta musical i també ha "consolidat" la fórmula de dia (enfocada a les famílies) i de nit. Entre els artistes convidats, també hi haurà l'actriu i cantant catalana Pavvla, Bearoid, Intana, El Petit de Cal Eril, Novedades Carminha, Papa Orbe y los Turpiales Sabaneros, Delaporte, Cupido i Viva Suecia. Per als adolescents,  el 6 d'agost hi haurà una festa 'Holi' i per als més petits, un espectacle de 'El Pot Petit'.  El festival també comptarà amb "microescenaris" d'Estrella Damn on es faran concerts acústics protagonitzats per prop d'una cinquantena de cantautors i duos emergents. A més, tres bars acolliran "experiències sonores" amb Glove Party, Gozalow, Rebelmadiaq Sound System o Ceremonia.  El certamen també estrenarà una zona de restaurants on els visitants podran reservar taula per sopar, que se sumarà a la resta d'espais gastronòmics i de 'food truck' que han caracteritzar les darreres edicions.  D'altra banda, comptarà amb un espai per als més petits, impulsat en col·laboració amb 'la Caixa' amb múltiples activitats, jocs i tallers.  Vessant solidària  Coincidint amb el Dia de la Solidaritat, l'11 d'agost es destinarà un euro de cada entrada venuda a l'associació El Trampolí, dedicada a l'atenció de persones amb discapacitat psíquica a la Bisbal d'Empordà. La jornada s'organitza en col·laboració amb 'la Caixa' i comptarà amb un sopar i un concert solidari.

Summary: La Casa Azul i Zahara actuaran a la vuitena edició del White Summer Costa Brava


El cadàver calcinat de la víctima del crim de la Guàrdia Urbana tenia dues fractures al coll, en concret a la base del cartílag. Els perits han explicat al ministeri fiscal que aquestes fractures poden apuntar tant a un estrangulament, que podria haver provocat o no la mort de Pedro Rodríguez, com a lesions produïdes durant el trasllat del cadàver. L'estat del cos calcinat que es va trobar dins un cotxe cremat a prop del Pantà de Foix el 4 de maig del 2017 apunta que s'hi van abocar substàncies accelerants, probablement combustible, fet que ha dificultat les investigacions. A part de les lesions al coll també es va localitzar una pròtesi de metall que va permetre certificar la identitat del cos. Les restes calcinades analitzades apunten que el cadàver va ser col·locat al vehicle en posició fetal, tot i que per l'efecte del foc la part superior va prendre una altra posició. Bona part de les restes estaven incrustades en altres elements del vehicle o bé havien desaparegut carbonitzades. Per aquest motiu els doctors forenses que van fer l'aixecament del cadàver i les tasques d'identificació i investigació per esbrinar les causes de la mort han relatat la "dificultat màxima" de la seva feina. Malgrat això, sí que van localitzar elements rellevants com la pròtesi de metall que va permetre certificar la identitat del cos o unes lesions que van trobar a la part del coll de la víctima. Va ser en aquesta part del cos on van localitzar un color blanc a les restes, el que han dit que implica que la concentració de calor va ser més elevada que a la resta del cos, el que els permet concloure que hi havia dues lesions a la base del cartílag de la víctima. Els perits han insistit davant les preguntes del fiscal que els lesions al cartílag són un "delator" de que hi ha hagut una manipulació del cos, però no són determinants per concloure que aquesta pressió va matar a la víctima. A preguntes de l'advocat que exerceix la defensa de l'acusat, Albert López, els perits han explicat que les lesions del coll també serien "compatibles" amb que al mateix temps la víctima intentés estrangular una altra persona "amb una intensitat important". La tesi de la defensa de López és que l'acusada, Rosa Peral, va matar la víctima d'un tret. En canvi, la defensa de Peral sosté que Albert López va matar Pedro Rodríguez a cops de destral. Aquest dimarts el judici seguirà amb perits psicòlegs i psiquiatres que exposaran al jurat popular quin creuen que és el perfil psicològic dels acusats.

Summary: Els perits sospiten que la víctima del crim de la Guàrdia Urbana va ser estrangulada


Aquest dimarts s'ha donat oficialment el tret de sortida a la campanya de vigilància dels nivells d'ozó troposfèric a Vic per informar de la qualitat de l'aire i avisar la població quan se superin els llindars de les partícules presents a l'aire amb un panell informatiu a la cèntrica Plaça de l'Estació. El tècnic de Medi Ambient, Jordi Boadas, ha explicat a l'ACN que des d'ara fins al 15 de setembre és l'època en què es poden produir superacions dels llindars d'informació i alerta. A Vic, l'any passat es va superar en set ocasions el llindar d'informació i cap el llindar d'alerta. Boadas ha explicat que l'ozó troposfèric, que pot provocar problemes respiratoris, no s'emet directament a l'atmosfera sinó que es genera a partir de reaccions químiques entre contaminants primaris com els òxids de nitrogen i els compostos orgànics volàtils combinats amb una intensa radiació solar.  El nivell d'ozó troposfèric a l'atmosfera a la ciutat de Vic aquest dimarts era de 41 micrograms per metre cúbic, molt per sota dels del llindar d'informació, que se situa als 180 micrograms per metre cúbic o als 240 del nivell d'alerta.  El tècnic de Medi Ambient de l'Ajuntament de Vic, Jordi Boadas, ha explicat que l'ozó troposfèric és un contaminant que no s'emet directament a l'atmosfera, sinó que es forma a partir d'altres contaminants com la pol·lució i altres compostos orgànics volàtils, sumats a una alta radicació solar.  Els efectes que pot tenir l'ozó per a la salut de les persones són diverses i van des de la tos, les irritacions a la faringe, el coll i els ulls, a les dificultats respiratòries com la gola seca. També pot produir altres problemes respiratoris com una major incidència i un agreujament de l'asma, la reducció de la funció pulmonar i una inflamació de les vies respiratòries, que generi símptomes respiratoris i una alteració del rendiment. Els col·lectius més sensibles són aquelles persones amb problemes de cor i de pulmons, els nadons, els infants en edat preescolar i les dones embarassades. Les recomanacions quan se superen els llindars són la reducció de l'exercici físic intens, especialment a l'exterior.  Jordi Boadas ha explicat que la pantalla de la Plaça de l'Estació de Vic intensifica el seguiment que ja es fa habitualment des de fa quinze anys dels nivells de contaminació atmosfèrica i es complementa amb un banner a la pàgina web municipal, amb avisos a la pàgina web de medi ambient i al compte de twitter de l'Ajuntament de Vic. D'altra banda, Boadas ha explicat que quan se superen els llindars, s'envien correus electrònics informatius a entitats i organismes amb població sensible com hospitals, residències o escoles.  Per què hi ha ozó a Vic? El tècnic de Medi Ambient ha explicat que una petita part la genera el trànsit que pot tenir la ciutat, "però pel volum de vehicles que transita a Vic no hi hauria d'haver ozó en aquesta zona". Els nivells actuals d'ozó, doncs,  venen donats pels contaminants que es generen a l'àrea metropolitana de Barcelona, segons estudis del Centre Superior d'Investigacions Científiques. "La contaminació de vehicles i trànsit rodat, impulsat pel vent de marinada, acaba arribant a la Plana de Vic. Això arrossega tota la contaminació de Barcelona a través de les valls dels rius i s'instal·la a la Plana de Vic, que està enclotada, i on els contaminants tenen menys possibilitat de dispersar-se".  Boadas ha explicat que el regidor de Medi Ambient, Josep-Ramon Soldevila, mantindrà una reunió a finals del mes de maig amb l'Ajuntament de Barcelona per exposar-los el problema i tractar la problemàtica de l'ozó que s'origina a l'àrea metropolitana. Boadas ha assenyalat que tot allò que pugui fer l'àrea metropolitana per reduir la contaminació i les emissions "beneficiarà la Plana".

Summary: Vic instal·la un panell informatiu per donar a conèixer els nivells d'ozó troposfèric


El president del Parlament Europeu, David Sassoli, comunicarà oficialment al ple de dilluns a Estrasburg la seva posició sobre Oriol Junqueras arran de la resolució del Tribunal Suprem que confirma la seva inhabilitació. Els serveis jurídics encara estan examinant la decisió del suprem i de moment no han enviat la seva opinió a Sassoli, segons fonts del gabinet del president. Les mateixes fonts asseguren que l'italià, per qüestions de procediment, només pot anunciar la seva decisió al plenari. A principis de setmana l'Eurocambra havia comunicat internament que el dilluns prendria nota de la condició d'eurodiputat de Junqueras, igual que Carles Puigdemont i Toni Comín, vista la sentència del Tribunal de Justícia de la UE sobre la seva immunitat, però a l'espera del Suprem. Fins i tot, el líder d'ERC ja té un perfil propi a la web del Parlament Europeu. Tot i això, ara la cambra ha de dir què farà amb el seu escó arran de la decisió del Suprem.

Summary: Sassoli comunicarà al ple de dilluns a Estrasburg la seva posició sobre Junqueras arran de la resolució del Suprem


El lletrat europeu avala els arguments de l’associació de taxis Élite, que ha denunciat la plataforma per competència deslleial ACN Brussel·les.- “El servei ofert per la plataforma Uber s’ha de qualificar de servei de transport” i per tant està “sotmès a les condicions exigides als transportistes”, com l’obtenció de llicències. Així ho ha indicat en un dictamen l’Advocat General del Tribunal de Justícia de la Unió Europea, Maciej Szpunar, en resposta a la petició del jutjat mercantil número 3 de Barcelona, que va plantejar al TJUE com qualificar l’activitat d’Uber arran d’una demanda de l’associació de taxistes Élite, que acusa la plataforma de competència deslleial. Tot i que el dictamen no és definitiu, les sentències de la justícia europea solen seguir les recomanacions del seu advocat general. Szpunar conclou que el servei de posar en contracte passatger i conductor per via electrònica no és "autònoma" ni "principal" i que per això no es pot qualificar de servei de societat de la informació  sinó d'"organització i gestió d'un sistema complet de transport urbà sota petició". L'advocat general afirma que l'activitat d'Uber "únicament" pot existir gràcies a la plataforma i diu que l'empresa posa de manifest que "controla els factors econòmicament rellevants" del servei de transport urbà que ofereix. En aquest sentit, es refereix als requisits que Uber posa als conductors abans de treballar per a ells, que recompensa econòmicament als conductors que fan un determinat nombre de trajectes i exerceix un control –tot i que "indirecte"- sobre la qualitat del servei, perquè el client avalua el conductor i viceversa, i aquests darrers poden ser expulsats de la plataforma si no compten amb uns mínims. A més, determina el preu del servei. Per tot plegat, Maciej Szpunar descarta que Uber pugui ser considerat un "mer intermediari" entre les dues parts perquè el transport és l'activitat principal de l'empresa. D'altra banda, també fa incís que no és "un servei de vehicle compartit, ja que els passatgers decideixen el destí i als conductors se'ls abona un import que excedeix àmpliament el reemborsament de les despeses ocasionades". L'opinió de l'advocat general no és definitiu i no vincula al Tribunal de Justícia, si bé les sentències solen seguir les seves recomanacions generals. A partir d'ara, el tribunal iniciarà les seves deliberacions sobre l'assumpte per dictar la sentència.

Summary: Uber és una empresa de transports i se la pot obligar a tenir llicències, segons l’Advocat General del TJUE


L'Institut de Recerca i Estudis Religiosos de Lleida (IREL) commemora enguany el seu 25è aniversari. En aquests anys, han passat per les seves aules uns 3.100 alumnes, molts dels quals han estat alumnes de la Universitat de Lleida (UdL) que han cursat assignatures de lliure elecció, mentre altres han iniciat estudis religiosos. Entre aquests,  139 han acabat el Grau (abans diplomatura) en Ciències Religioses i 67 han fet el Màster (abans llicenciatura). A més, 6 alumnes que van començar els estudis a l'IREL han acabat els estudis de Teologia a la Facultat de Teologia de Barcelona, i durant aquests 25 anys fins a 44 alumnes han llegit la tesina del Màster. En aquest període, la institució acadèmica ha tingut un centenar de professors i ha editat 50 publicacions, entre les quals es troben les 25 lliçons inaugurals de cada curs. Aquest any l'IREL compta amb 110 alumnes. L'IREL va néixer fruit d'una conversa entre l'historiador Manel Lladonosa, el jesuïta Estanislau de Balanzó, i el sacerdot lleidatà Ramon Prat, amb la intenció de promoure ponts entre la fe i la cultura. Un dels trets d'identitat de la institució ha estat la participació en la vida cultural lleidatana. En aquest sentit, l'IREL ha col·laborat en 500 actes culturals, entre els quals unes 250 conferències. A més, l'institut de recerca i estudis religiosos té una biblioteca amb 80.000 llibres, procedent del Seminari Diocesà. El director de l'IREL, Ramon Prat, ha destacat que entre els estudiants que arriben cada any a la institució hi ha "un sector jove que busca un sentit a la vida o raons per viure" i "també hi ha mestres que vénen a obtenir el títol de professor de religió", ha dit. Però, "la majoria dels alumnes, és gent que vénen a formar-se", ha remarcat Prat. Actes de commemoració del 25è aniversari Per celebrar el 25è aniversari, l'IREL ha programat una vintena d'actes que van des del vessant acadèmic al vessant testimonial i artístic. Aquests començaran el 20 d'octubre amb un recital poètic i la lliçó inaugural del curs 2016-2017 a càrrec del director de l'IREL, Ramon Prat. L'endemà, 21 d'octubre, es celebrarà una eucaristia amb missa cantada a la Capella de l'Estudi General (actualment Església de Sant Martí Vell).  Durant tot el curs es duran a terme actes acadèmics com ara el 25è cicle de conferències que enguany abordarà  'La celebració' i el seminari 'Atri dels Gentils' que aquest any commemorarà els 700 anys de Ramon Llull. També hi haurà dues taules rodones per explicar l'IREL des de la vessant testimonial, en una de les quals alumnes i professors explicaran la seva experiència, mentre l'altra se centrarà en el sentit de la vida des de la vessant del diàleg interreligiós. Entre els actes literaris, destaquen una exposició de cartells i fotos dels 25 anys de l'IREL i un recital poètic. Els actes commemoratius finalitzaran l'octubre del 2017. Així, el 19 d'octubre de l'any vinent està prevista la lliçó inaugural del curs 2017-2018 a càrrec de Manel Lladonosa, sobre 'L'IREL i la societat lleidatana'. El 27 d'octubre del 2017  tindrà lloc l'acte institucional de cloenda dels 25 anys de l'IREL amb un concert de la coral Maristes a l'Església de Sant Llorenç de Lleida.

Summary: Uns 3.100 alumnes han cursat estudis religiosos a l'IREL de Lleida durant els 25 anys d'història de la institució


Un any més Sant Boi de Llobregat ha estat protagonista en els actes de la Diada de l'Onze de Setembre amb la tradicional ofrena floral a la tomba de Rafael Casanova a l'església de Sant Baldiri. L'acte, presidit per la consellera de la presidència i portaveu del Govern, Meritxell Budó, i la delegada del govern espanyol a Catalunya, Teresa Conillera, ha comptat amb la participació de partits polítics, sindicats, entitats socials i culturals i una nodrida representació d'alcaldes del Baix Llobregat. La comitiva d'autoritats, on també hi eren l'alcaldessa de Sant Boi, Lluïsa Moret, i el vicepresident primer del Parlament, Josep Costa, ha estat rebuda amb proclames independentistes i en favor de la "llibertat dels presos polítics" que s'han repetit al final de l'acte ja a l'interior de l'església.  Els actes han començat als volts de les nou del matí amb una recepció a les autoritats per part de l'alcaldessa de Sant Boi de Llobregat, Lluïsa Moret. Des d'allà, i carregats ja amb les ofrenes florals, els representants dels partits polítics, sindicats i entitats socials participants s'han dirigit a les portes de l'església de Sant Baldiri, a la plaça Mossèn Jaume Oliveres, on s'ha fet la hissada de la bandera que ha finalitzat amb el Cant de la Senyera. Un cop dins de l'església, partits polítics, ajuntaments i entitats diverses del territori han anat dipositant les ofrenes florals davant la tomba de Rafael Casanova fins formar una catifa d'una vintena de metres. L'acte ha finalitzat amb una actuació dels Castellers de Castelldefels i un breu discurs de l'alcaldessa de Sant Boi. És en aquest moment quan part dels assistents, mostrant pancartes contra l'article 155, han cridat proclames independentistes i a favor de la "llibertat dels presos polítics".   Sant Boi, protagonista de la Diada La ciutat de Sant Boi és un dels punts de trobada habituals de l’Onze de Setembre a Catalunya, a causa de la vinculació amb la figura històrica de Rafael Casanova i per haver estat escenari de la multitudinària Diada de l’any 1976.

Summary: Budó i Cunillera encapçalen la tradicional ofrena floral de la Diada a la tomba de Rafael Casanova


L'exprimer ministre francès Manuel Valls ha parlat de la seva possible candidatura per Cs a les eleccions municipals del 2019. En el seu discurs d'aquest dilluns de Sant Jordi a la nit, a la Llotja de Mar de Barcelona, i després de rebre el primer premi al Seny que atorga Societat Civil Catalana (SCC), Valls ha citat el refrany "roda el món i torna al Born". Tot seguit ha reconegut que hi ha molta expectativa sobre el seu paper a les properes eleccions municipals, i ha sentenciat: "Podeu comptar amb mi, sempre estaré amb vosaltres per aquest combat, per la democràcia, la llibertat i la societat civil catalana". A l'acte de SCC hi han assistit la vicepresidenta espanyola, Soraya Sáenz de Santamaría; el delegat de l'Estat a Catalunya, Enric Millo; el president estatal de Cs, Albert Rivera; la líder del partit a Catalunya, Inés Arrimadas, a més de representants del PSC i el PPC. En el seu parlament, d'un quart d'hora, Valls ha explicat que la dita de "roda el món i torna al Born" és el que li ha passat a ell. A més, ha reivindicat el seu sentiment per Barcelona i per Catalunya. Nascut a la capital catalana, l'exprimer ministre francès ha dit que molta gent pensa que Barcelona és la "capital" d'Espanya, i ha opinat que la ciutat és "una de les capitals d'Europa". Així mateix, ha defensat que s'ha "ficat en aquest debat" -en referència al procés- pel seu compromís amb Catalunya, Barcelona i Espanya, però també per Europa. En la mateixa línia, Valls ha subratllat que el que fa el "nacionalisme" en intentar independitzar Catalunya d'Espanya és "trencar Europa".  Al seu torn, el president de SCC, José Rosiñol, ha "estès la mà" a l'independentisme perquè concreti les seves idees però "dins la llei", alhora que constatat que el "separatisme" és un "símptoma d'una malaltia greu", perquè -al seu parer- parteix d'una visió "excloent". Així, Rosiñol ha justificat que el primer premi al Seny sigui per a Valls i, alhora, també per al president del Parlament Europeu, Antonio Tajani, que no ha pogut assistir a l'acte per rebre el guardó.

Summary: Manuel Valls, des de Barcelona: "Podeu comptar amb mi, sempre estaré amb vosaltres per aquest combat"


El coordinador nacional d’ICV, David Cid, ha acusat el president de la Generalitat, Carles Puigdemont, de “degradar” el Pacte Nacional pel Dret a Decidir i de fer-ne un ús “partidista”. Cid ha lamentat que després de l’anunci de la convocatòria de la cimera pel referèndum, encara no hagin rebut una invitació oficial per assistir-hi, tenint en compte que són membre del pacte. A més, ha criticat que Puigdemont està “donant per superada” la presidència de Joan Rigol dins d’aquest organisme i ha considerat que caldria un president per al pacte “que actués de manera independent a la majoria governamental”. Per tot això, ha dit que comença a dubtar si la cimera es farà aquest divendres.  Cid ha afirmat que ICV veu amb “extrema preocupació” l’actitud del Govern, en considerar que està fent un ús “instrumental” del Pacte Nacional pel Dret a Decidir en adquirir unes competències “que no té”. Amb això, s’ha referit al fet que la cimera pel referèndum l’hauria de convocar el president del Pacte i no pas el de la Generalitat i ha apuntat que el Govern és “un actor més” i “en les mateixes condicions” que la resta de 54 membres.  Ha lamentat que el pacte no es reuneixi des del març del 2015 i que el seu president estigui “desaparegut”. Per això, ha considerat que caldria una presidència que actués de manera completament independent del Govern, cosa que ha afirmat que “a vegades no ha estat així”:  Per a Cid, és “increïble” que la convocatòria oficial no hagi arribat encara i ha valorat que Puigdemont “no està actuant de la millor manera per reforçar i impulsar el dret a decidir”. Pel que fa ICV, ha reiterat que han treballat i continuaran treballant per aconseguir que se celebri un referèndum per solucionar el problema d’encaix entre Catalunya i Espanya. “No l’hem abandonat mai”, ha dit.  Defensa de la llibertat d’expressió Cid s’ha referit també a la polèmica per la crema de fotos del Rei i el fet que els diputats de la CUP estripessin dilluns fotografies de Felip VI al Parlament, assegurant que en un estat de dret ha de prevaldre la llibertat d’expressió i “s’ha de poder criticar i fer accions simbòliques que qüestionen el propi sistema”. A més, ha valorat “de manera sorprenent” que al mateix temps que el Govern que això pugui ser llibertat d’expressió “actues d’ofici” en la investigació de la crema de fotos de la Diada.  En aquest sentit, també ha criticat les “diferent vares de mesurar amb la desobediència” que aplica el Govern i ha criticat que en altres casos, com les protestes per la vaga general o les protestes per evitar desnonaments, no faci el mateix plantejament. Critica les “renúncies” d’ERC als pressupsotos Cid s’ha referit també als pressupostos de la Generalitat, assegurant que són uns pressupostos que tot i que depenen directament d’Oriol Junqueras, “s’assemblen poderosament a uns pressupostos d’un govern convergent”. Així, ha criticat les “renúncies de calaix” que tant Junqueras com ERC estan fent.  Entre d’altres, ICV ha apel·lat a incloure la renda garantida de ciutadania en els comptes del 2017 abans del debat de la propera setmana, ja que ha reconegut que un cop comenci el tràmit parlamentari serà “complicat” que es pugui incorporar. Per això, ha fet una crida a fer la “màxima pressió possible”.  Per últim, ha celebrat que s’avanci en l’elaboració d’un nou subjecte polític des de l’esquerra en l’entorn dels ‘comuns’ i ha assegurat que abans de Nadal el procés arrancarà, tot i que no es coneix la data final i que el gruix del treball es traslladarà al 2017.

Summary: ICV acusa Puigdemont de “degradar” el Pacte Nacional pel Dret a Decidir i fer-ne un ús “partidista”


L'alcaldessa insisteix que facilitarà la participació però sense posar en perill els funcionaris i l'Ajuntament ACN Barcelona.-L'alcaldessa de Barcelona, Ada Colau, ha instat aquest dilluns el president espanyol a permetre l'1 d'octubre i a fer una proposta en positiu a Catalunya. "Es va realitzar el 9-N i no va ser cap cataclisme. Si no volem que es crispin més les coses, el govern podria permetre tranquil·lament que es fes una consulta, que sabem que no és la que Catalunya necessita, però que la permeti i no la judicialitzi. I el dia dos fer alguna proposta", ha dit a la Cadena Ser, on ha insistit que ella facilitarà la participació però sense posar en perill els funcionaris ni la institució de l'Ajuntament. Colau, però, ha remarcat que no comparteix el full de ruta de JxSí, perquè creu que cal seguir negociant un referèndum efectiu, però ha considerat que el màxim responsable del "xoc de trens" serà Rajoy pel seu immobilisme. Colau ha opinat que JxSí i el govern de Carles Puigdemont tenen un "gran argument al seu favor" en el seu full de ruta, "l'immobilisme de Mariano Rajoy" i que la seva única resposta hagi estat la "judicialització d'un conflicte polític".  Tot i no compartir el full de ruta que pretenen implementar aquests dies els independentistes, l'alcaldessa ha insistit que el "principal responsable del que està succeint és Rajoy". "Tornar de l'estiu, amb els atemptats a més, i escoltar que hi haurà un xoc de trens em sembla un fracàs que cap polític pot assumir", s'ha queixat. En aquest punt, ha opinat que el que hauria de fer el govern de l'Estat ara és permetre que se celebri l'1 d'octubre i realitzar llavors una proposta en positiu a Catalunya. Això, al seu parer, és el que hauria de fer un govern "responsable". L'estratègia de les "zero propostes" i de la judicialització, ha dit, "dona totes les raons i arguments a JxSí i fabrica nous independentistes". "No pot ser que la ciutadania pagui el sou a Rajoy perquè traslladi el problema als jutges", ha reblat. Sobre el paper de l'Ajuntament de Barcelona, ha reiterat la postura que porta setmanes expressant. A l'espera d'un decret de convocatòria i d'un requeriment formal al consistori per part de la Generalitat, Colau ha assegurat que està "perfectament disposada a facilitar que es posin urnes", perquè està a favor de les "mobilitzacions democràtiques". Ara bé, "sense posar en perill cap funcionari o institució, perquè no seria lògic traslladar als funcionaris el que s'ha de resoldre en una taula política". Pel que fa a la gestió dels atemptats, l'alcaldessa ha reivindicat que si la resposta dels equips de seguretat i emergència va ser tan bona no va ser per casualitat, sinó perquè "ja es venia treballant de forma coordinada" des de feia temps. Ha recordat que s'han pres mesures urgents, com el reforç de la presència policial, però ha apuntat que ara caldrà estudiar mesures de forma serena i amb criteris tècnics, escoltant els experts, tenint en compte que són molts els punts de Barcelona que tenen molta afluència de persones. Sobre el suposat avís d'un atac a la Rambla, ha insistit que confia que tant Mossos d'Esquadra com les forces de seguretat de l'Estat van considerar que si no calia advertir l'Ajuntament era perquè no li donaven credibilitat. No ha volgut entrar en la polèmica entre el major dels Mossos i el diari 'El Periódico' per no "alimentar que es polititzi un atemptat".

Summary: Colau insta Rajoy a permetre l'1-O i a fer una proposta en positiu a Catalunya


Més de 200 treballadors de l'empresa de neteja viària i recollida de residus de Sabadell, Smatsa, s'han manifestat pels carrers de la capital vallesana en contra de l'Expedient de Regulació d'Ocupació (ERO) que vol aplicar la direcció i que afecta 43 empleats. Lamenten que les desavinences que existeixen entre el govern local i la companyia hagin acabat esquitxant la plantilla i exigeixen a les dues parts que "s'asseguin a negociar" i "deixin de jugar amb els treballadors i les seves famílies". La plantilla s'ha concentrat a l'Eix Macià i ha protagonitzat una marxa fins l'Ajuntament de Sabadell, on se celebrava el ple municipal. Diversos membres del col·lectiu han pujat a la primera planta on se celebra el ple municipal i han exigit la dimissió de l'alcalde, Maties Serracant. Els empleats d'Smatsa han començat la protesta a l'Eix Macià, davant les oficines centrals de l'empresa i s'han desplaçat fins l'Ajuntament de Sabadell pronunciant càntics com "ERE, ERE, ERE, ERE una mierda", o "Si això no s'arregla, vaga vaga vaga". Alhora han exigit la dimissió de l'alcalde Maties Serracant i també del director d'Smatsa, Eugenio Díaz. En arribar a la casa de la vila, una part del col·lectiu ha pujat a la primera planta on se celebra el ple municipal i han escridassat el batlle.  "Estem aquí per fer-li veure a l'Ajuntament i a Smatsa que farem el que calgui per aturar l'ERO". Així de contundent s'ha expressat el delegat sindical de CCOO d'Smatsa, José Lúís Romero que ha advertit que no retiraran la vaga convocada pel proper 3 de desembre mentre no se suspengui l'expedient. En aquest mateix sentit s'ha expressat el responsable d'UGT a la companyia, Braulio Campoy, que ha remarcat que l'únic que la plantilla ha demanat des de l'inici del conflicte és que les dues parts "no estiguin distanciades" i que actuïn amb "sentit comú".  Aquesta protesta arriba després que aquesta setmana l'Ajuntament de Sabadell i Smatsa s'hagin compromès a negociar per trobar una solució al conflicte i evitar la vaga que la plantilla preveu començar el 3 de desembre.  Tant l'executiu com la direcció d'Smatsa, han afirmat que la seva voluntat és estudiar una proposta viable jurídicament que garanteixi la prestació del servei a la ciutat i el manteniment dels llocs de treball.  Un conflicte que ve de lluny  L'inici del conflicte rau en un presumpte sobrecost en el servei que l'executiu local va detectar l'any 2017. L'Ajuntament de Sabadell va obrir diversos expedients a la companyia i va promoure una inspecció tècnica de facturació (ITF) per obligar l'empresa a cobrar pels serveis prestats amb el preu contractual que va oferir, i no segons els equips que posava a disposició. La companyia considera que aquest sistema implica que deixarà d'efectuar 4.033 serveis anuals, el que suposa una reducció d'1,2 MEUR anuals de facturació.  Per tot plegat el passat 16 de desembre l'empresa va anunciar un Expedient de Regulació d'Ocupació (ERO) per acomiadar 43 dels prop de 400 empleats que té la companyia. A més, 36 empleats més, estaran sotmesos a una modificació de les seves condicions laborals.  El ple dona suport a la plantilla Per la seva banda, el ple municipal de Sabadell ha donat llum verda a una proposta de Cs per modificar els annexos de la Instrucció Tècnica de Facturació (ITF), evitar els acomiadaments i garantir el servei d'Smatsa a la ciutat. La proposta ha comptat amb el suport de la formació taronja, Unitat pel Canvi, Guanyem, PSC, PP i els dos regidors no adscrits, Lluís Monge i Carles Bosch. ERC i Crida per Sabadell hi han votat en contra.

Summary: Els treballadors d'Smatsa es manifesten per exigir a l'Ajuntament de Sabadell i la companyia "diàleg" per aturar l'ERO


L'expresident del FC Barcelona, Sandro Rossell, ha arribat al centre penitenciari de Brians 2 aquest dimecres després de passar més d'un any ingressat en presó preventiva a Soto del Real. La Guàrdia Civil ha traslladat Rossell en un comboi del cos policial que ha arribat al centre de Sant Esteve Sesrovires (Baix Llobregat) pocs minuts abans de dos quarts de dotze del migdia. Més de 200 familiars i amics de Rossell s'han concentrat a les portes d'aquesta instal·lació per donar-li la benvinguda. La magistrada de l'Audiència Nacional Carmen Lamela va acceptar el passat 13 de juliol el trasllat de l'expresident del FC Barcelona a un centre penitenciari català, un cop que la instrucció s'ha tancat i que ha proposat a la sala que el jutgi per blanqueig de capitals i organització criminal. Sandro Rossell ha arribat a Brians 2 després d'haver passat la nit a la presó de Zuera (Saragosssa). L'expresident del Barça, que ha fet la mateixa ruta que van fer els presos independentistes durant el trasllat a presons catalanes, ha estat rebut per més de 200 persones entre familiars i amics amb crits de "llibertat" i aplaudiments.  Els concentrats han estès diverses pancartes al lateral de la carretera que condueix al centre del Baix Llobregat on s'hi podia llegir "Justícia i llibertat ja!", "Et volem a casa" o "Sandro t'estimem".  A banda, els familiars i amics han distribuït gorres vermelles i blaves entre els  assistents – recordant els colors del FC Barcelona – i diverses banderes del club blaugrana. També han participat en aquest acte familiars de l'advocat i soci de Rosell, Josep Basolí, que igual que també està processat per delicte fiscal i blanqueig de capital i també ha arribat aquest dimecres a Brians 2.  "Estem contents i tenir en Sandro a la vora és molt gratificant emocionalment", ha expressat la dona de Rosell, Marta Pineda que ha agraït la presència de totes les persones que s'han desplaçat fins la porta de la presó per rebre el seu marit.  Per la seva banda, la germana de l'expresident de FC Barcelona, Mariona Rosell, ha dit que estan satisfets de tenir-lo aquí i ha reclamat l'alliberament de Rosell "perquè es pugui defensar", ha indicat. "Fins que ells no siguin lliures no ho serem nosaltres", ha afirmat.  Consideren "una barbaritat" la petició de la Fiscalia El trasllat de Rosell coincideix amb la notícia que la Fiscalia de l'Audiència Nacional espanyola ha sol·licitat onze anys de presó i 59 milions d'euros de multa per a l'expresident del FC Barcelona, pels delictes de blanqueig de capitals i organització criminal per haver presumptament desviat fons de comissions irregulars cobrades a la Confederació Brasilera de Futbol (CBF) per drets d'imatge i organització de partits. La magistrada Carmen Lamela va concloure la investigació contra Rosell, la seva dona, Marta Pineda, l'advocat andorrà Joan Besolí i tres persones més, als quals acusa d'haver blanquejat 20 milions d'euros de la CBF desviats pel seu expresident, Ricardo Teixeira, que està sent investigat als Estats Units. La fiscalia també ha sol·licitat deu anys de presó i 55 milions de multa per Besolí, i set anys i 50 milions de multa pet la dona de Rosell. Els altres tres acusats s'enfronten a penes d'entre sis i vuit anys i multes de 40 a 50 milions. "Encara hem de parlar amb els advocats però ens sembla una barbaritat", ha expressat la germana de Rosell, Mariona Rosell en conèixer la petició de Fiscalia.

Summary: Sandro Rosell arriba a Brians 2 entre aplaudiments i crits de "llibertat" dels seus familiars i amics


El Col·legi Oficial d’Infermers ha presentat aquest divendres el Centre d’Innovació i Desenvolupament Infermer (IDIC) amb l'objectiu d’impulsar la formació i la innovació del sector. El centre està format per tres grans unitats: 'Idic-Empres’sa’ que té l’objectiu de construir una plataforma de consultories infermeres per a empreses sanitàries i no sanitàries; ‘Idic-Innov’Acció’ que impulsa una àrea d'emprenedoria i una àrea d’innovació connectada amb l’àrea de formació; i l'‘Idic- Desenvolupa’t’, que està dirigit al desenvolupament de programes formatius lligats a l’assessoria de salut, la consultoria d’organitzacions saludables i a l'emprenedoria d'habilitats professionals i directives. De la seva banda, la consellera de la Presidència i portaveu del Govern, Neus Munté, que ha assistit a la presentació de l’IDIC, ha defensat la necessitat d’un marc normatiu que empari els infermers: “Tenim el compromís d’aconseguir aquest decret català que pugui donar empara a funcions que han de ser possibles”, i ha continuat afirmant que si l’Estat “ens tomba aquest decret, en tornarem a fer un altre”.   La consellera també ha parlat de la importància de dotar de recursos als professionals per poder fer la feina “amb la màxima qualitat”. En aquest sentit, la consellera ha ressaltat “l’altíssim” nivell de preparació dels professionals.

Summary: El Col·legi Oficial d’Infermers crea l’IDIC per impulsar la formació i la innovació del sector


Un estudi liderat pel grup de recerca en Malalties Neurodegeneratives del Vall d’Hebron Institut de Recerca ha trobat una via per aturar la progressió de la malaltia de Parkinson i revertir els seus símptomes. Els investigadors han constatat per primera vegada que la sobreexpressió del factor de transcripció TFEB en neurones dopaminèrgiques té un efecte neurotròfic i neuroprotector en un model de ratolins amb Parkinson. L’estudi, que ha estat publicat a la revista 'Molecular Therapy', s'ha donat a conèixer coincidint amb el Dia Mundial del Parkinson.  L’efecte neurotròfic comporta el creixement neuronal, l’activació de les vies de supervivència que confereixen neuroprotecció i el restabliment de les neurones afectades. “Aquest efecte neurotròfic no només és capaç de prevenir la mort neuronal sinó que també és capaç de rescatar neurones que han quedat afectades per la malaltia”, afirma el doctor Jordi Bové, investigador principal del grup de recerca en Malalties Neurodegeneratives del Vall d’Hebron Institut de Recerca que lidera el doctor Miquel Vila.  Segons Bové, les neurones que pateixen una disfunció, una atròfia, amb la sobreexpressió de TFEB recuperen la seva mida normal i la seva funcionalitat. I això, “sumat a què la sobreexpressió de TEFB és capaç d'incrementar els nivells de dopamina, tenim un efecte triple: neuroprotector, de neurorescat i de restabliment dels nivells de dopamina”, afegeix el doctor. La malaltia de Parkinson cursa amb un dèficit lisosomal i una acumulació d'agregats proteics com és el cas dels cossos de Lewy. Coneixent que TFEB coordina l'expressió de proteïnes involucrades en els lisosomes i en la degradació d'autofàgia, els investigadors van testar aquesta estratègia descobrint que l'efecte neuroprotector de TFEB va més enllà de l'efecte d'activació del sistema autofàgic lisosomal. D’aquesta manera, van comprovar que “la sobreexpressió de TFEB en neurones dopaminèrgiques comportava un efecte neurotròfic, és a dir, un efecte a nivell de creixement neuronal, de l’activació de vies de supervivència i dels mecanismes antiapoptòpics”, assenyala Bové. En relació amb aquest efecte neurotròfic, els investigadors van comprovar que l’efecte era el mateix que ja s’havia descrit amb altres factors neurotròfics. Aquests factors s'han testat en assaigs clínics i, segons apunten els investigadors, una de les possibles explicacions del fracàs en la malaltia de Parkinson és que el fet que podia haver-hi una disminució en la regulació dels receptors pels quals actuen el que faria que no tinguessin efecte. Segons assenyalen, el que permet la sobrexpressió de TEFB és activar els mecanismes de supervivència intrínsecs, de dins de la cèl·lula, sense necessitat de receptors i evitant el fracàs. A més d'aquest increment de les vies de supervivència que confereixen neuroprotecció, un altre aspecte important que conté aquest estudi és la capacitat de modular el metabolisme de la dopamina. “Hem vist que TFEB no només incrementa els enzims involucrats en la síntesi de la dopamina, sinó que també augmenta la quantitat de  dopamina que es pot alliberar”, apunta Bové, que puntualitza que es tracta d'una estratègia neuroprotectora i també d’una estratègia per restablir els nivells de dopamina.  La malaltia de Parkinson es caracteritza per la mort de les neurones dopaminèrgiques de la substància negra pars compacta que implica una disminució dels nivells de dopamina a l'estriat. Els investigadors apunten que es veuen afectades altres zones del cervell però la principal simptomatologia, segons diuen, sobretot a nivell motor és a causa d'aquesta mort de les neurones dopaminèrgiques. Avui dia encara es desconeix la causa exacta per la qual  moren les neurones i el tractament farmacològic es basa en el restabliment dels nivells de dopamina. Tot i que aquest tractament permet revertir inicialment la simptomatologia (disminució dels moviments, inestabilitat postural i tremolor en repòs) arriba un moment en què deixa de funcionar i apareixen altres complicacions. Per tant, “és molt important establir estratègies neuroprotectores que aturin la progressió de la malaltia”, afirma Bové.  En aquest sentit, els investigadors plantegen la sobreexpressió de TFEB com una estratègia que es pot translacionar a la clínica perquè, segons indica Bové, funciona en un model de Parkinson en ratolins. "La proposem com una alternativa als factors neurotròfics, ja que podrien evitar els motius pels quals aquests fracassen. Tot i que no és descartable la teràpia gènica per aconseguir la sobreexpressió de TFEB, nosaltres apostem per l’activació farmacològica”, conclou.

Summary: Investigadors del Vall d'Hebron troben una via per aturar la progressió de la malaltia de Parkinson


L'Open Arms ha demanat un port segur on desembarcar "quan abans millor" amb els 363 nàufrags que ha rescatat en les últimes 72 hores. El vaixell de l'organització ha fet en aquestes últimes hores fins a cinc rescats, l'últim dels quals aquest dijous a la nit, quan han respost a la crida d'un centenar de persones que viatjaven a la deriva en una embarcació de fusta, insegura i amb dues cobertes. "Després del cinquè rescat la nit passada i dues evacuacions posteriors, tenim a bord 363 nàufrags, necessitem un port segur on desembarcar el més aviat possible", ha assegurat l'organització a través del seu compte de Twitter. L'organització ha apel·lat a la "solidaritat dels estats de la UE" per acollir unes persones que "fugen de l'horror i de l'esclavitud" i que tinguin "un lloc on viure en pau". També a través de twitter, el fundador d'Open Arms, Òscar Camps, ha reclamat "un sistema basat en la solidaritat dels estats de la UE que garanteixi la gestió ràpida dels rescats de sol·licitants d'asil i migrants a tot el mediterrani".

Summary: L'Open Arms demana un port segur per desembarcar 363 nàufrags


La 20a edició del saló De Nuvis (Fira d'Organització d'Esdeveniments) obrirà les portes els dies 10 i 11 de novembre al Pavelló 4 de Fira de Lleida amb 93 expositors, que oferiran un ampli ventall d'opcions per organitzar un esdeveniment a mida, assessorament personalitzat i les darreres novetats en el món de les bodes i els celebracions socials. Amb motiu del 20è aniversari, De Nuvis estrena enguany logotip i cartell, així com un nou web i portal de proveïdors. A la vegada, el certamen potenciarà les activitats paral·leles que es desenvoluparan en el marc del saló, com ara demostracions diverses (de cuina, perruqueria, maquillatge, entre altres), degustacions, música en directe, espectacles de màgia, photocall, a més de les desfilades i sortejos. Durant la presentació de De Nuvis, el director general de Fira de Lleida, Oriol Oró, ha explicat que per celebrar el 20è aniversari l'organització s'ha volgut "adequar als nous temps", amb un nou logotip i cartell, el disseny d'un nou web "més intuïtiu", que inclou un portal de proveïdors "que permet trobar els expositors per organitzar tots tipus d'esdeveniments de manera senzilla". Pel que fa a les activitats, Oró ha destacat les desfilades, les actuacions musicals i, com a novetat, les demostracions de cuina i els tastos. Un dels atractius principals del certamen seran les desfilades de vestits de núvia i de nuvi, de festa i de madrina, les quals tindran lloc dissabte i  diumenge, de 11.30 a 11.45 h, i de 17.00 a 17.50 h, amb la participació de les empreses Alba Minguella-Costura d'autor, Booknovias, Boutique la Novia, Gala Garcia Novias i Sastreria Lorenzo. El diumenge, se celebrarà també la desfilada de vestits de comunió. Els passis comptaran amb música en directe amb LleidaClàssica, grup especialitzat en música de cerimònia. A més, enguany el saló De Nuvis oferirà aliances i joies treballades amb or ètic, en la que serà una de les novetats més singulars d'aquesta edició.    Nou logotip i cartell De Nuvis estrena logotip i cartell, amb un estil de tipografia delicada i actual i amb tocs d'aquarel·la. Els cors recorden la temàtica de la fira, que està dedicada a esdeveniments com són els casaments i tot tipus de celebracions socials. El lema 'Gaudeix preparant el teu gran dia' convida els visitants a organitzar tots els preparatius d'una forma més senzilla, cercant en dos dies i en un sol espai, gaudint d'activitats, degustacions i l’assessorament personalitzat dels proveïdors.   Igualment, De Nuvis ha habilitat un nou web més intuïtiu que facilita al visitant trobar tota la informació, veure les activitats i promocions, així com un complet Portal de Proveïdors, una eina que permet trobar els proveïdors per organitzar un casament, comunió, bateig, celebració o esdeveniment d'una manera senzilla i pràctica, descobrir i conèixer els proveïdors que exposen a la fira, propostes de cada sector, i veure les activitats, promocions i sortejos que es faran durant la fira.   Sorteig de 1.000 euros Fira de Lleida recorda que totes les parelles inscrites al web de De Nuvis com a visitants del saló que es casin i que contractin algun servei al certamen, podran optar al sorteig de 1.000 euros. Els guanyadors hauran de destinar el premi a la compra de serveis i productes per al casament o celebració entre tots els expositors presents a la fira.    A més del sorteig de Fira de Lleida, una cinquantena d'expositors sortejaran o faran descomptes en serveis i productes entre els visitants del saló. Així, els expositors faran descomptes d'entre el 5% i el 50% per contractar a serveis o equipaments a la fira, així com sorteigs d'un creuer pel Carib o Tailàndia, jocs de maletes, caps de setmana romàntics dinars i obsequis variats.   De Nuvis està dirigit a totes les persones que vulguin celebrar un esdeveniment a mida, adaptat a tots els estils i pressupostos, i que poden trobar en un únic espai tot el que necessiten per organitzar un casament, una comunió, un bateig, un aniversari especial, un comiat de solter o de soltera diferent, bodes de plata i or, grans viatges i escapades romàntiques, obsequis originals i sopars i esdeveniments d'empresa, entre altres esdeveniments.

Summary: El saló De Nuvis de Fira de Lleida celebra els 20 anys amb un ampli programa d'activitats


Els Mossos d'Esquadra van detenir divendres passat dos homes, un de 23 anys i de nacionalitat camerunesa, i l'altre de 26 anys i nacionalitat dominicana, tots dos veïns de Lleida, com a suposats autors d'estafes bancàries a través d'internet. Aquest octubre una empresa de paqueteria va alertar als mossos d'una possible compra fraudulenta de béns per internet. Segons informava, s'estarien repartint paquets des de finals de juliol a una sèrie d'adreces que totes tindrien en comú el mateix telèfon de contacte. Arrel d'aquest fet es va obrir una investigació que va servir per constatar 42 compres fraudulentes i que un dels detinguts aconseguia numeracions de targetes bancàries i feia compres a nom de persones del seu entorn o fictícies. L'altre detingut comprava bitllets de transport per internet amb targetes fraudulentes i després els venia a un preu inferior. Durant la investigació els mossos van constatar que les compres es realitzaven al mateix portal de venda de productes, en aquest cas de venda de sabates i complements. Els responsables d'aquesta empresa de vendes per internet van confirmar que els havien comprat articles utilitzant numeracions de targetes bancàries obtingudes fraudulentament o sostretes. A partir d'aquí, la policia va constatar les 42 compres fraudulentes i van relacionar diferents nomes d'entrega i direccions, tots relacionats amb tres números de telèfon mòbil de contacte. El divendres passat, l'empresa de transport va avisar que aquell dia havia d'entregar 3 paquets més que tindrien informat el mateix telèfon mòbil inicial. Els investigadors van muntar un dispositiu que va permetre detenir en el moment de l'entrega, al carrer Teuleries, al suposat autor de les estafes. Es tracta de l'home de 23 anys, de nacionalitat camerunesa i veí de Lleida. Posteriorment es va realitzar una entrada i perquisició al seu domicili del carrer Teuleries. Els agents van recuperar 29 parells de sabates i els tres telèfons mòbils relacionats amb les transaccions. Tot apunta que el detingut aconseguia numeracions de targetes bancàries i realitzava compres a nom de persones del seu entorn o fictícies, amb adreces molt properes a la seva, i sempre introduïa un telèfon mòbil de contacte que controlava directament per poder fer la recollida final. D'altra banda, a finals d'agost un veí de Lleida va denunciar dos càrrecs al seu compte bancari, amb un import proper als 2.000 euros, que ell no havia realitzat. Els càrrecs eren de compra de bitllets, un de transport aeri i l'altre de ferrocarril. Els mossos van obrir una investigació i van determinar les identitats de les persones que realment van fer ús dels bitllets. En ambdós casos va resultar que havien comprat els passatges a un home que deia que treballava o estava relacionat amb una agència de viatges, a un preu molt inferior al mercat. Els investigadors van determinar la identitat d'aquesta persona i aquest divendres el van detenir. De la investigació es desprèn que el detingut, quan ja tenia assegurat un client que volia comprar els bitllets, utilitzava numeracions de targetes obtingudes fraudulentament per comprar-los per internet a nom dels usuaris finals, als que després cobrava un preu inferior. Els dos detinguts van quedar en llibertat el mateix dia després de declarar a la comissaria amb l'obligatorietat de presentar-se davant del jutge quan siguin requerits.

Summary: Detingudes dos persones al Segrià per estafes en compres per internet


Jordi Gual serà el nou president de CaixaBank en substitució d’Isidre Fainé, segons ha avançat ‘El Confidencial’ i ha confirmat l’ACN. El fins ara president de l’entitat financera ha optat per centrar-se en la Fundació la Caixa, que és l’accionista principal de CaixaBank. El llegat de Fainé en aquests 9 anys primer com president de 'la Caixa' i després de CaixaBank ha estat marcat per la internacionalització i per fer de la crisi una oportunitat amb una agressiva política d'adquisicions que l'ha permès passar de ser el tercer banc espanyol abans de la crisi a liderar el mercat bancari. El tercer llegat de la gestió de Fainé ha estat mantenir sense retallades la dotació econòmica a l'Obra Social durant aquest severs vuit anys de crisi. La decisió de Fainé ha estat un imperatiu de la llei 26 del 2013 de Caixes d'Estalvis i Fundacions Bancàries que va ser aprovada pel govern espanyol com una més de les rigoroses exigències de la 'troica' (Comissió Europea, Banc Central Europeu i Fons Monetari Internacional) a canvi de l'operació de rescat del sistema financer espanyol. La crisi de les caixes d'estalvis va enfonsar el sistema bancari espanyol i va precisar d'una línia d'ajuts públics de 61.495 milions d'euros, segons xifres publicades pel Banc d'Espanya el 2015 i que altres institucions en base a dades de la Unió Europea multipliquen per tres. La Plataforma Ciutadana d'Auditoria del Deute (PACD) va fer un estudi on incloïa avals i diners reconduïts a través de societats instrumentals i enfilava la xifra a 1,4 bilions d'euros.   Sigui quina sigui la xifra final, el flux de recursos públics ha estat el suficientment elevat com perquè la Comissió Europea hagi intervingut decididament per obligar a posar ordre en el sistema bancari espanyol desplegant un pla d'actuació on les caixes han estat les principals víctimes, avui pràcticament desaparegudes del mapa bancari.    Tot i que 'la Caixa' no ha precisat d'ajuts públics directes durant la crisi, el seu model societari sí que ha estat penalitzat i l'ha obligat a transformar-se en una societat anònima i cotitzar a la borsa. Entre els serrells d'aquesta transformació, la legislació d'inspiració europea també impedia que el president d'una fundació d'una caixa d'estalvi compaginés aquest càrrec amb la presidència d'un banc, cosa que ha afectat directament Fainé que l'ha obligat a optar per una cosa o per una altra.  El Ministeri d'Economia i Competitivitat de Luis de Guindos l'únic que va poder arrencar de les pressions de la Comissió Europea va ser el termini d'aplicació d'aquesta condició i d'aquesta manera Fainé va aconseguir del govern espanyol una moratòria per a la seva presidència bicèfala fins aquest dijous 30 de juny.     Fainé ha optat per la presidència de la Fundació Bancària 'la Caixa' que té el 100% de les accions de Criteria CaixaHolding que a la vegada, amb dades del 31 de desembre del 2015, mantenia una participació a CaixaBank del 56%.  Després d'una consulta al Banc Central Europeu feta per CriteriaCaixa aquest mes de maig, Criteria ha anat reduint la seva participació a CaixaBank en els primers mesos del 2016, fins el 48,9% el mes de maig. Per imperatiu legal europeu, l'objectiu és reduir la participació fins el 40% a finals del 2017, segons explicava el fet rellevant publicat per CriteriaCaixa el 26 de maig passat.  Un cop complert aquest requisit, el Banc Central Europeu deixarà de considerar a la societat d'inversió Criteria una societat financera mixta de cartera i per tant la societat no estarà obligada a complir amb les exigències de capital que preveu la norma comunitària per aquest tipus de societat.  Des d'aquest 40% de participació a CaixaBank, Criteria i per tant la Fundació Bancària 'la Caixa' i el seu president podrà mantenir la seva influència en el consell d'administració de CaixaBank i en el seu pla d'actuació.   Fainé va assumir la presidència de 'la Caixa' el juny del 2007, ara fa 9 anys, just la vigília de l'inici de la crisi. Tot i això, des del 1999 va ser el director general de l'entitat, que en aquell moment presidida per Ricard Fornesa des del 2003. La incorporació de Fainé al grup de les torres negres de la Diagonal es va produir el 1982 com a subdirector general fins a ser nomenat director general adjunt executiu entre el 1991 i fins el 1999.  El president que abandona ara la màxima direcció de CaixaBank per passar a presidir la Fundació Bancària 'la Caixa' ha estat el màxim executiu de l'entitat en els anys econòmics més difícils de l'economia espanyola. No obstant això, en aquest període de crisi, 'la Caixa' primer i CaixaBank després, ha passat de ser la tercera entitat financera a l'estat espanyol a liderar el mercat bancari espanyol.  La gestió de Fainé ha superat amb nota la crisi al passar d'una quota de mercat del 9,9% el 2007 en dipòsits bancaris al 15,3%. En el segment de crèdits, la quota de CaixaBank ha passat del 9,1% al 16,5% i en fons d'inversió o recursos fora de balanç s'ha passat d'una quota del 5,6% al 17,5%. En l'actualitat, el 28% dels clients de bancs espanyols, un de cada quatre, tenen un compte corrent obert a CaixaBank.  La internacionalització ha estat l'altre prioritat que ha consolidat la gestió de Fainé. El president ha mantingut aliances estratègiques amb cinc grans grups bancaris internacionals que li han permès un accés preferent a noves oportunitats de negoci en regions emergents amb l'objectiu de facilitar als clients de 'la Caixa' el desenvolupament de la seva activitat comercial a l'estranger.  La internacionalització de 'la Caixa' va començar el 1995 amb la compra d'una participació al BPI, el quart banc portuguès. Entre el 1995 i fins el 2012 aquesta participació va augmentar fins el 44,1% i en aquests moments es troba en ple procés d'una OPA per obtenir el 100% del capital.  Fainé va impulsar el primer pla estratègic d'internacionalització de 'la Caixa' que va suposar consolidar un conjunt d'aliances estratègiques en diferents regions emergents. El 2007 amb l'entrada en el capital del xinès Bank of East Asia i que va continuar el 2008 amb la compra d'una participació del Erste Bank per donar servei a la regió dels països de l'Europa de l'Est i el mateix any amb una entrada en el capital del Grup Financer Inbursa, del multimilionari mexicà Carlos Slim.  Entremig també va haver una participació en el banc electrònic francès Boursorama iniciada el 2006 i finalitzada el juny del 2015, ara fa un any.  En l'actualitat, la presència internacional de CaixaBank en el món s'articula a través de participacions considerades estratègiques per l'entitat controlades directament pel banc, que manté dins de la seva pròpia estructura societària les participacions de BPI i de l'Erste Bank.  Per contra, les participacions del BEA i del grup financer Inbursa han passat a ser controlades directament per Criteria CaixaHolding després d'una operació de permuta de participacions entre CaixBank i Criteria pactada el desembre passat.  En l'actualitat, el 17,24% de les accions en el Bank of East Asia (BEA) i el 9,01% de les accions del grup financer Inbursa estan sota el paraigües de Criteria amb l'objectiu de complir amb el pla estratègic 2015-2018 de reduir el consum de capital de solvència de CaixaBank per les seves participades minoritàries per sota del 10% abans de finalitzar el 2016.  En l'estructura de CaixaBank es mantenen les participacions en la regió de l'Europa de l'est del 9,92% a l'Erste.   A més d'aquesta participació a l'Erste, CaixaBank seguirà mantenint en l'estructura del banc la participació a BPI. En aquest cas, en els primer mesos d'aquest any CaixaBank mantenia en el banc portuguès una participació del 44,10%, posició des d'on van presentar la seva segona OPA per adquirir el 100% de les accions. Per donar viabilitat aquesta segona OPA, Fainé ha mantingut unes dures negociacions amb Isabel dos Santos, presidenta de la societat angolesa Santoro, amb una participació del 18,5% al BPI.    Fainé també ha sumat a la seva faceta de gestió internacional l'actuació en el món de les fusions i integracions. Durant la crisi, 'la Caixa' ha tingut un paper molt actiu en adquisicions fins a tancar sis compres d'entitats financeres. El 2008 amb la compra de MorganStanley, el 2010 Caixa Girona, entre el 2011 i el 2012 Bankpime, entre el 2012 i el 2013 Banca Cívica i el Banc València i finalment aquest any 2015 ha tancat l'adquisició de Barclays, unes compres que si bé han requerit forts desemborsaments de capital per mantenir la solvència l'han consolidat en el mercat espanyol com el primer banc amb actius.  Finalment, Fainé també ha estat el gestor que ha consolidat 'l'ànima de 'la Caixa'' que és l'obra social. En els més de vuit anys de crisi, Fainé s'ha obstinat, i així ho ha destacat en les seves intervencions en les presentacions anuals de resultats, a mantenir el pressupost de l'Obra Social amb una aportació anual de 500 milions d'euros i sense retallar en cap exercici aquesta aportació.  Ara, en l'última presentació de resultats, i després de vuit anys consecutius de mantenir una dotació de 500 milions d'euros a l'Obra Social, Fainé va anunciar un increment progressiu d'aquesta dotació fins arribar al 2019 a una aportació de 530 milions d'euros.  Les ombres de la gestió Dues ombres planegen sobre la gestió d'Isidre Fainé a 'la Caixa'. En primer lloc el fet que 'la Caixa' també va ser una de els entitats financeres implicades en la venda de preferents als seus clients sense que el contracte de venda fos el suficientment transparent, segons va resoldre la Comissió Nacional del Mercat de Valors. Tot i això, Fainé ha insistit en totes les seves intervencions públiques que finalment es va arribar a un acord amb tots els inversionistes de preferents.  La segona ombra és més personal i es refereix al cessament fulminant del seu vicepresident i conseller delegat, Joan Maria Nin, fitxat personalment per Fainé el 2007 amb el càrrec de director general de 'la Caixa' quan era el conseller delegat de Banc Sabadell. L'ascens a la vicepresidència de CaixaBank es va produir el 2011 i el cessament el 2014.

Summary: Jordi Gual, nou president de CaixaBank en substitució d'Isidre Fainé